જેવું હદ્દાદે અપીલ કોર્ટનો ચુકાદો વાંચવાનું ચાલુ કર્યું કે સદ્દામે રોષપૂર્વક કહ્યું, ‘આપણે જન્નતમાં છીએ અને આપણાં દુશ્મનો જહન્નમમાં છે. પર્શિયનો અને અમેરિકનો ભાડમાં જાય’. સદ્દામે પોતાનો અવાજ વધારીને હદ્દાદને રોકવાને કોશિશ કરી, પરંતુ પોતાનો અવાજ વધારે ઊંચો કરીને હદ્દાદે પઠન જારી રાખ્યું. ચૂકાદો વાંચવાનું પૂર્ણ થયા બાદ, જલ્લાદો આવી પહોંચ્યા. જલ્લાદોએ કાળા નકાબ પહેર્યા હતાં. તેઓ સદ્દામને એક મોટા ઓરડામાં લઈ ગયા. જેમાં કોઈ બારી નહોતી અને વચ્ચે એક સીડી હતી, જે માંચડા સુધી દોરી જતી હતી. માંચડા નીચે એક ખાઈ હતી. હદ્દાદ યાદ કરે છે કે, ‘ખૂબ જ ઠંડી હતી અને હવામાં મોતનો અણસાર હતો’.